**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS ŠVIETIMO ĮSTAIGŲ, ĮGYVENDINANČIŲ IKIMOKYKLINIO IR PRIEŠMOKYKLINIO UGDYMO PROGRAMAS, 2015–2018 METŲ TINKLO PERTVARKOS BENDROJO PLANO PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė: formuoti Klaipėdos miesto gyventojų poreikius atitinkantį ikimokyklinio ir priešmokyklinio ugdymo programas teikiančių švietimo įstaigų tinklą.

Sprendimo projekto tikslas – sudaryti sąlygas plėtoti geros kokybės 1-6 metų amžiaus vaikų visuotinį ir privalomąjį švietimą, didinti jo prieinamumą.

Sprendimo projekto uždaviniai:

1. Didinti ugdymo vietų skaičių 1–5 metų amžiaus vaikams.

2. Užtikrinti teisės aktais nustatytą vaikų skaičių ikimokyklinio ir priešmokyklinio ugdymo grupėse.

3. Didinti nevalstybinių ikimokyklinio ir priešmokyklinio ugdymo programas teikiančių švietimo įstaigų tinklą ir numatyti galimus paramos būdus.

4. Pasiruošti privalomo priešmokyklinio ugdymo įvedimui, įsigaliojus Lietuvos Respublikos švietimo įstatymo pakeitimui.

5. Numatyti ikimokyklinio ir priešmokyklinio ugdymo programas teikiančių švietimo įstaigų ugdymo aplinkų pagerinimo galimybes.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, vadovaujantis Lietuvos Respublikos švietimo įstatymo 58 straipsniu Klaipėdos miesto savivaldybės tarybai suteiktais įgaliojimais švietimo valdymo srityje.

Ruošiant Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo planoprojektą (toliau – planas),buvo išanalizuota ikimokyklinio ir priešmokyklinio ugdymo situacija Klaipėdos mieste, įvertintos demografinės tendencijos, suprognozuotas ikimokyklinio ir priešmokyklinio ugdymo poreikis, numatytos ikimokyklinio ir priešmokyklinio ugdymo vietų didinimo galimybės ir parengtas priemonių įgyvendinimo planas.

Siekiant užtikrinti Klaipėdos miesto gyventojų poreikį ugdyti 1–6 metų amžiaus vaikus, nustatyta, kad šiuo metu pagal ikimokyklinio ir priešmokyklinio ugdymo programas miesto švietimo įstaigose ugdoma 8773 vaikai ir daugiau kaip 600 vaikų nepateko į įstaigas. Taip pat šalyje planuojama įvesti privalomą priešmokyklinį ugdymą 6 metų vaikams, todėl bendras planuojamų ugdyti 2015–2016 ir 2016–2017 mokslo metais vaikų skaičius gali labai padidėti.

Šiuo sprendimo projektu numatyta 2015 metais įsteigti 4 grupes laisvose lopšelio-darželio „Žiogelis“ patalpose, 10 grupių kitoms ugdymo reikmėms naudojamose įstaigų patalpose („Saulutės“ mokykloje-darželyje, lopšeliuose-darželiuose „Bangelė“, „Alksniukas“, „Žemuogėlė“, „Aitvarėlis“, „Žiburėlis“, „Du gaideliai“, „Pumpurėlis“), 4 grupes mokyklų-darželių („Inkarėlio“, „Šaltinėlio“, „Pakalnutės“, „Nykštuko“) patalpose, tęsiant struktūros pertvarkymą į lopšelius-darželius. Taip pat atidaryti 2 grupes (1 ikimokyklinę, 1 priešmokyklinę) lopšelyje-darželyje „Obelėlė“, iškėlus Klaipėdos vaikų laisvalaikio centro klubą „Žuvėdra“ į jo veiklai tinkamas patalpas, 4 priešmokyklines grupes bendrojo ugdymo mokyklose (Vitės pagrindinėje mokykloje, „Smeltės“ progimnazijoje). Iš viso 2015 metais būtų sukurtos 445 ikimokyklinio ir priešmokyklinio ugdymo vietos. Kitais metais tęsiant minėtas naujų grupių steigimo priemones, taip pat rekonstravus Tauralaukio progimnazijos pastatą, 2016 metais būtų sukurta 775, 2017 metais – 35, 2018 metais – 75 ikimokyklinio ir priešmokyklinio ugdymo vietos, siekiant užtikrinti ugdymo (si) prieinamumą pagal mikrorajonus (ypač šiaurinėje miesto dalyje).

Sprendimo projekte numatyta 2015 metais įvesti mokesčio kompensavimą už ugdymą pagal ikimokyklinio ir priešmokyklinio ugdymo programas nevalstybinėse švietimo įstaigose, atsilaisvinusias lopšelio-darželio „Šermukšnėlė“ patalpas perduoti nevalstybinėms švietimo įstaigoms, tikintis, kad į jas papildomai bus priimta apie 130 vaikų ir pradėti l-d „Puriena“ pastato rekonstrukciją.

2016 metais siūloma planuoti naujos ikimokyklinės įstaigos statybos projekto šiaurinėje miesto dalyje rengimą, parengti tikslines įstaigų pastatų ir patalpų remonto darbų, aplinkos sutvarkymo programas, 2017 metais – prie lopšelio-darželio „Puriena“ prijungti lopšelį-darželį „Aušrinė“.

Šiuo sprendimo projektu tvirtinamo plano įgyvendinimo stebėsena bus vykdoma kiekvienais metais, prireikus jis bus tobulinamas.

**3. Kokių rezultatų laukiama.**

Šiuo sprendimo projektu siekiama padidinti ugdymo(si) vietų skaičių, užtikrinti vaikų skaičiaus grupėse ir ugdymo aplinkos atitikimą teisės aktams, pasiruošti privalomo priešmokyklinio ugdymo įvedimui, padidinti vaikų, lankančių nevalstybines ikimokyklinio ir priešmokyklinio ugdymo įstaigas, skaičių, teikti šioms nevalstybinėms įstaigoms paramą. 2015 metais padidėtų 445 ugdymo vietos, iš kurių 150 būtų naudojama l-d „Puriena“ perkėlimui dėl pastato rekonstrukcijos ir apie 50 procentų tenkintinas pageidaujančiųjų ugdytis poreikis pagal pirmą įstaigų, įgyvendinančių ikimokyklinio ir priešmokyklinio ugdymo programas, pasirinkimą. Įgyvendinus 2016 metais numatytas priemones, iš esmės būtų išspręstas ikimokyklinio ir priešmokyklinio ugdymosi poreikis mieste. 2017–2018 metais numatytų priemonių įgyvendinimas užtikrintų ikimokyklinio ir priešmokyklinio ugdymosi kokybę ir prieinamumą pagal mikrorajonus.

**4. Sprendimo projekto rengimo metu gauti specialistų vertinimai.**

 Ruošiant sprendimo projektą, atsižvelgta į Klaipėdos miesto savivaldybės administracijos direktoriaus 2015 m. sausio 23 d. įsakymu Nr. AD1-197 sudarytos darbo grupės vertinimus

**5. Išlaidų sąmatos, skaičiavimai, reikalingi pagrindimai ir paaiškinimai.**

Šiuo sprendimo projektu planuojamos lėšos 71 naujos ikimokyklinio ir priešmokyklinio ugdymo grupės įrengimui, etatų jose įvedimui, nevalstybinių įstaigų veiklos plėtrai, lopšelio-darželio „Puriena“ pastato rekonstrukcijai ir naujos ikimokyklinės įstaigos statybos projekto parengimui. Švietimo įstaigų ugdymo aplinkos gerinimo darbams lėšos bus planuojamos kasmet pagal galimybes iš savivaldybės biudžeto, Europos Sąjungos struktūrinių fondų ar kitų finansavimo šaltinių teisės aktų nustatyta tvarka.

**6. Lėšų poreikis sprendimo įgyvendinimui.**

Iš viso 2015 metais numatomų priemonių įgyvendinimui reikėtų 1040,12 tūkst. Eur, iš jų –91,2 tūkst. Eur etatų įvedimui naujai įsteigtoms grupėms, 116,92 tūkst. Eur – tėvų mokesčio kompensavimui nevalstybinėse įstaigose, 448,4 tūkst. Eur – l-d „Puriena“ rekonstrukcijai, 383,58 tūkst. Eur – naujų grupių įrengimui. 2015 metų savivaldybės biudžete yra numatyta 755,56 tūkst. Eur, o papildomai reikėtų skirti dar 284,56 tūkst. Eur, iš jų – 193,36 tūkst. Eur grupių įrengimui ir 91,2 tūkst. Eur naujų etatų įvedimui. Dalis lėšų gali būti skiriama iš Europos Sąjungos struktūrinių fondų priešmokyklinių grupių įrengimui.

2016–2018 metų poreikis bus tikslinamas, atsižvelgus į plano įgyvenimo stebėsenos rezultatus ir realų ugdymo(si) vietų poreikį.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: bus pasiruošta įgyvendinti privalomą priešmokyklinį ugdymą, pagerės ugdymo (si) prieinamumas ir kokybiškas Klaipėdos miesto 1–6 metų amžiaus vaikų ugdymas, didinama nevalstybinių švietimo įstaigų plėtra, gerinamos ugdymo (si) sąlygos, tikslingai bus planuojamos švietimui skiriamos lėšos.

Neigiamos pasekmės: poreikis ugdyti pagal mikrorajonus užtikrinamas tik iš dalies, gali neatitikti realus pageidaujančių ugdyti vaikų skaičius su prognoziniu, neskyrus pakankamai lėšų, 2015 metais nebūtų sukurtos naujos 235 ugdymo(si) vietos.

 PRIDEDAMA. Teisės aktų, nurodytų sprendimo projekto įžangoje, išrašai,1 lapas.

Švietimo skyriaus vedėjo pavaduotoja,

pavaduojanti Švietimo skyriaus vedėją Virginija Kazakauskienė